Новы год
*Уладзімір Мазго*

Новы год, Новы год!

Белы снег, як вата.

Каля ёлкі карагод

Закружыла свята.

Скачуць заяц і ліса —

Добрыя суседзі.

Па палях і па лясах

Дзед Мароз зноў едзе.

А гірлянды і шары

Ззяюць на галінках,

Бо прыйшла да дзетвары

Лепшая ялінка.

Паскараюць стрэлкі ход,

Нібы ў эстафеце,

Каб сустрэлі Новы год

Каля ёлкі дзеці.

Хай і людзі, і звяры

Век жывуць у згодзе,

Хай жадаюць нам сябры

Шчасця ў новым годзе!